b'\n_START_ARTICLE_\nKiyonao Ichiki\n_START_SECTION_\nTidlige \xc3\xa5r\n_START_PARAGRAPH_\nIchiki blev f\xc3\xb8dt i Shizuoka-pr\xc3\xa6fekturet og tog eksamen i den 28. \xc3\xa5rgang fra den kejserlige japanske officersskole i 1916. Han gjorde efterf\xc3\xb8lgende tjeneste i to omgange som instrukt\xc3\xb8r ved den kejserlige h\xc3\xa6rs infanteriskole i Chiba.\n_START_SECTION_\nKrigen i Kina\n_START_PARAGRAPH_\nEfter at v\xc3\xa6re blevet forfremmet til major i 1934 blev Ichiki overf\xc3\xb8rt til den japanske garnisonsarm\xc3\xa9 som betaljonschef i 1. infanteriregiment i 1936. Den 7. juli 1937 gennemf\xc3\xb8rte japanerne et \xc3\xb8velsesangreb omkring broen og sk\xc3\xb8d \xc3\xb8velsespatroner af. Kineserne, som troede, at et angreb var p\xc3\xa5 vej, affyrede nogle f\xc3\xa5 virkningsl\xc3\xb8se artillerigranater. En japansk soldat dukkede ikke op til m\xc3\xb8nstring den f\xc3\xb8lgende morgen, hans kompagnichef, Kiyonao Ichiki, troede at kineserne havde taget ham til fange. Han beordrede \xc3\xb8jeblikkeligt et angreb p\xc3\xa5 Wanping, som blev forl\xc3\xb8beren for det f\xc3\xb8rste rigtige slag i den Anden kinesisk-japanske krig. Se Episoden p\xc3\xa5 Marco-Polo-Broen._NEWLINE_Efter at v\xc3\xa6re blevet kaldt tilbage til Japan kort efter episoden fungerede Ichiki som instrukt\xc3\xb8r i specialiseret milit\xc3\xa6rudstyr og han underviste fra 1938 til 1940.\n_START_SECTION_\nStillehavskrigen\n_START_PARAGRAPH_\nVed starten af Stillehavskrigen i 1941 blev Ichiki forfremmet til oberst og blev chef for det 28. infanteriregiment i 7. division, som bestod af 3.000 tropper og som skulle angribe og bes\xc3\xa6tte Midway. Det japanske nederlag i Slaget ved Midway i juni bet\xc3\xb8d at denne operation blev opgivet._NEWLINE_I august 1942 blev Ichiki og hans regiment overf\xc3\xb8rt til 17. arm\xc3\xa9 p\xc3\xa5 sydfronten med base p\xc3\xa5 Truk i Carolinerne. Efter at allierede styrker var g\xc3\xa5et i land p\xc3\xa5 Guadalcanal i Salomon\xc3\xb8erne, fik Ichiki til opgave at tage en del af sit regiment (2. bataljon af 28. infanteriregiment med artilleri og ingeni\xc3\xb8rer \xe2\x80\x93 kaldet "Ichiki enheden" \xe2\x80\x93 og generobre Henderson Field flyvepladsen og fordrive de allierede styrker fra \xc3\xb8en._NEWLINE_Den 19. august overf\xc3\xb8rte seks japanske destroyere Ichiki og hans 916 tropper fra Truk til Taivu Point p\xc3\xa5 Guadalcanal. Ichiki havde f\xc3\xa5et ordre til at vente i brohovedet p\xc3\xa5 resten af hans regiment, men da han konstaterede at_NEWLINE_stranden var mennesketom og at \xc3\xb8en tilsyneladende kun var let forsvaret, undervurderede Ichiki groft den amerikanske styrke, efterlod en bagtrop p\xc3\xa5 125 mand og tog af sted for at gennemf\xc3\xb8re et natligt frontalangreb mod de amerikanske stillinger. Hvad Ichiki ikke vidste var, at de amerikanske marinesoldater var klar over at han var g\xc3\xa5et i land og var forskanset i forsvarsstillinger. I slaget ved Tenaru den 21. august 1942 blev Ichiki med ekstremt store tab._NEWLINE_Beretningerne om hvordan han d\xc3\xb8de er ikke enige. Mindst en beretning h\xc3\xa6vder at Ichiki blev dr\xc3\xa6bt i kamp under slaget. Andre h\xc3\xa6vder at han begik seppuku som f\xc3\xb8lge af det ydmygende nederlag i slaget. Selv om hans angreb slog fejl blev han efter sin d\xc3\xb8d forfremmet til generalmajor.'